Læringssamtale – forår 2026 (sammenfatning)
Deltagere: 3 pædagogiske medarbejdere fra klubben, 1pædagogisk medarbejder fra STU, læringspartner, facilitator fra fællesfunktionen, Børn og unge-chef, pæd. Leder i klub og STU, leder af klub og STU og adm. medarbejder og ref.
Leder byder velkommen og fortæller, at pædagoger i klub og STU Holme Søndergård arbejder begge steder, og derfor er STU også repræsenteret i læringssamtalen. 
Alle i MBU arbejder med bredere børnefællesskaber, og i Holme Søndergård er der særligt fokus på at øge de unges deltagelsesmuligheder og samtidig forfine den eksisterende praksis. Arbejdet handler om at skabe flere måder at deltage sammen i aktiviteter, så flere unge kan være med – også hvis de ikke kan eller vil deltage på samme måde som andre. Herefter præsenteres data fra ovenstående arbejde fra de to klubteams og samlet data fra tre STU-teams. 
Et eksempel er MGP-aktiviteten, hvor unge både kan deltage aktivt i et band, være publikum eller følge optræden via livestream i et mindre rum. Nogle unge deltager kun kort tid eller fra sidelinjen, fordi store aktiviteter kan være overvældende. Data har gjort det tydeligere, hvordan disse former for deltagelse også kan ses som meningsfulde.
Daglige samlinger er den aktivitet, hvor flest unge deltager. Samlingen fungerer godt, fordi den har en fast struktur, foregår i kendte rammer og gentager sig hver dag. Nogle unge deltager fra deres eget rum med åben dør, hvor pædagogerne stadig inddrager dem. Samlinger og fælles spisning vurderes også at kunne styrke de unges sociale kompetencer og mindske ensomhed senere i livet.
Erfaringerne viser, at genkendelige strukturer, faste rammer og kendte relationer øger deltagelsen. Selv unge uden sprog kan deltage i samlinger med støtte og viser tydelig trivsel i denne aktivitet.
Dataarbejdet peger også på, at unge, som har svært ved at deltage i aktiviteter, er meget beskrevet, mens unge, der deltager ubesværet, ofte får mindre opmærksomhed. Samtidig deltager mange unge ikke aktivt i aktiviteter, men er til stede på sidelinjen, hvilket også er en form for deltagelse.
Der er også fokus på at dokumentere små tegn på deltagelse, fx subtile kropslige signaler, og at beskrive deltagelse mere detaljeret trin for trin og skrive det ind i Step-by-step. Samtidig skal det undersøges, om de unge kan støtte hinanden, fx gennem mentorroller. De ønskede fællesskaber skal være bæredygtige og bringe det bedste frem i deltagerne, ikke det modsatte. De ønskede fællesskaber skal være bæredygtige og styrke deltagernes potentiale. 
Gruppearbejde, hvor vi beslutter to temaer, som vi skal arbejde med til næste læringssamtale
Tema 1
Bredere børnefællesskaber med fokus på deltagelse gennem små fællesskaber.
Handling
· Klub: Bruge KRAPs måltrappe på teammøder med fokus på unge, der ikke deltager.
· STU: Arbejde med deltagelse gennem forløbsplanens sociale mål og delmål.
Ønskede tegn
· Ledelse: Fast punkt på teammøders dagsorden, så løbende opfølgning sikres frem mod næste læringssamtale, hvor skemaer opdateres for at følge progression.
· Medarbejdere: Aftaler om tovholder og tydelig tidsplan for opfølgning.
· Unge: Tegn på progression og øgede muligheder for udvikling og deltagelse i fællesskaber.
Tema 2
Progression for den enkelte unge i at indgå i bæredygtige fællesskaber – fra små til større fællesskaber med fokus på relationer fremfor aktiviteter.
Handling
· Invitere den unge ind i fællesskaber og løbende vurdere næste, mindste skridt i deltagelsen.
· Evaluere tiltag med afsæt i KRAP.
· Ledelsen prioriterer og afsætter tid til systematisk evaluering.
Ønskede tegn
· Medarbejdere og ledelse: Fælles forståelse af fællesskabsbegrebet, større fokus på fællesskaber fremfor aktiviteter og mod til at ændre praksis.
· Unge: Viser subtile tegn på deltagelse og søger i højere grad kontakt med andre unge.
Ledelsen inviterer pædagoger fra læringssamtalen med til at forberede proces-planen for overstående tiltag, så den matcher vores andre fokuspunkter fx fra LMU. Der kan udvælges nogle få unge, så arbejdet bliver overskuelig. Der kan evt. nedsættes en styregruppe.
Konklusion:
Positive tilbagemeldinger om muligheden for at få tid til fordybelse ift. vores arbejde, hvor vi får lov til at være systematiske. Det giver god mening at arbejde med kendte redskaber, så datagrundlaget bliver konkret og overskueligt, hvilket gør det anvendeligt til fokusarbejdet. Små justeringer i arbejdet kan give stor effekt på sigt uden at kræve omfattende indsats. De valgte temaer er identiske med temaerne til vores pædagogiske dage i april. 
Det giver god mening, at de samme medarbejdere deltager i læringssamtalerne, da forståelsen for input og output af selve samtalen give mere mening, og der kan refereres til tidligere samtaler. 
